
Kadmiumszennyezés hatásának vizsgálata kukoricán

A kadmium egy rendkívül toxikus hatású nehézfém, mely csökkenti a növények produkcióját, szervezetbe jutva pedig súlyos egészségkárosodás kiváltója lehet (Kovács et al., 1998; Fodor, 2003). Kísérletünk során a kadmium növényi produkcióra gyakorolt hatását vizsgáltuk svájci csemegekukorica hibriden, szabadföldi körülmények között, a teljes tenyészidőszak lefedésével, annak érdekében, hogy a laboratóriumi megfigyeléseknél pontosabb képet kapjunk a nehézfém által okozott növényi hatásokról.
A kísérlet mindkét évében különféle vízellátás mellett vizsgáltuk a kadmium hatását. Az első évében evapotranszspirációs kádakban, ahol a növények „ad libitum” vízellátásban részesültek, és öntözetlen parcellákon folyt a megfigyelés, majd a második évben öntözött parcellákkal egészült ki vizsgálatunk. A növények tömege mellett, az evapotranszspirációt, a szárazanyag-tartalmat, valamint a vízhasznosulást értékeltük. Eredményeink alapján megállapítottuk, hogy a kadmiummal való kezelés káros hatást gyakorolt a kukorica párologtatására és vízgazdálkodására, emellett jelentős tömegcsökkenést, valamint a kukoricacsövek esetében fejlődési rendellenességet okozott. A fejlődési- és növekedésbeli visszamaradás elsősorban azon növényeknél volt jelentős, melyek a természetes csapadékon felül nem részesültek kiegészítő vízellátásban.



